Παναθηναϊκός κόντρα σε όλα τα προβλήματα!



Η ομάδα του Μαρίνου Ουζουνίδη, σε μια εβδομάδα που για μια μέρα οι ποδοσφαιριστές του έκαναν αποχή από τις προπονήσεις, βρήκε τα ψυχικά αποθέματα και επικράτησε του Ατρόμητου με 1-0 στη Λεωφόρο.



Σκόρερ για τους «πράσινους» ήταν ο Μουνιέ στο 58' με εύστοχη εκτέλεση πέναλτι, παράβαση στην οποία υπέπεσε ο Μάντσον πάνω στον Κουρμπέλη. Μάλιστα, στο 82' ο Μυστακίδης άφησε την ομάδα του με 10 παίκτες, αντικρίζοντας -ορθά- δεύτερη κίτρινη κάρτα, αφού πήγε να κερδίσει το πέναλτι από τον Χατζηισαΐα.



Οι Περιστεριώτες είχαν περισσότερες και κλασικότερες ευκαιρίες για να ανοίξουν το σκορ, ωστόσο ο MVP Οδυσσέας Βλαχοδήμος δήλωσε «παρών» σε κάθε περίπτωση, ενώ και ο Μπρούνο από τον Ατρόμητο φάνηκε ιδιαίτερα εγωιστής, ειδικά στην περίπτωση του 5'.



Με αυτό το αποτέλεσμα το «τριφύλλι» φτάνει στους 32 βαθμούς (περιμένοντας και τις εξελίξεις στο θέμα Βέμερ, αφού του έχει ήδη επιβληθεί η ποινή των τριών βαθμών), τη στιγμή που ο Ατρόμητος μένει 4ος και για πρώτη φορά γνώρισε δύο συνεχόμενες ήττες στο πρωτάθλημα.



Κάντε κλικ εδώ για να δείτε τα επίσημα στιγμιότυπα της Nova από τη συγκεκριμένη αναμέτρηση.



Πώς έπαιξαν



Με τον Λουτσιάνο στην κορυφή της επίθεσης άρχισε ο Παναθηναϊκός, ενώ στην άμυνα από τα δεξιά στα αριστερά προτιμήθηκαν οι Γιόχανσον, Κουρμπέλης, Κολοβέτσιος και Οικονόμου. Δίδυμο στα αμυντικά χαφ ήταν οι Κάτσε, Τζανδάρης με τους Μουνιέ, Δώνη και Λουντ να κινούνται πίσω από τον Βραζιλιάνο επιθετικό.



Στην αντίπερα όχθη για την ομάδα του Νταμίρ Κάναντι, αντί του τραυματία Ρισβάνη επιλέχθηκε ο Καρασαλίδης, δεξιός οπισθοφύλακας ο Σάκιτς και στην κορυφή ο Μπρούνο, τη στιγμή που Ντιγκινί, Βασιλακάκης και Ουάρντα ήταν οι επιθετικοί μέσοι των Περιστεριωτών.



Το ματς



Με τον Παναθηναϊκό να έχει την πρωτοβουλία των κινήσεων, αλλά τον Ατρόμητο τις ευκαιρίες διαμορφώθηκε η εικόνα του πρώτου εικοσαλέπτου του αγώνα. Μόλις στο 5’ ο Μπρούνο σε μια διεκδίκηση της μπάλας, την έκλεψε από τον Κολοβέτσιο, ο Βραζιλιάνος μπήκε μέσα στην περιοχή, αλλά αντί να πασάρει στον αμαρκάριστο Βασιλακάκη, προτίμησε να τελειώσει τη φάση μόνος του, με τον Βλαχοδήμο τελικά να τον τιμωρεί, αποκρούοντας σε κόρνερ.



Τέσσερα λεπτά αργότερα, ήταν η σειρά του Ντιγκινί να νικηθεί από τον Βλαχοδήμο, με τον γκολκίπερ του «τριφυλλιού» να διώχνει στην πλευρά του την εκτέλεση φάουλ του Γάλλου μεσοεπιθετικού. Αυτές οι δύο φάσεις αφύπνισαν τον Παναθηναϊκό, που από το 20’ και μετά άρχισε να εμφανίζεται και μεσοεπιθετικά.



Σε εκείνο το λεπτό, οι Λουτσιάνο, Μουνιέ και Λουντ «έκρυψαν» την μπάλα έξω από την περιοχή του Ατρόμητου, αυτή κόντραρε σε αμυντικούς των Περιστεριωτών και ο Μουνιέ που εμφανίστηκε μπροστά στον Γιαννιώτη νικήθηκε από τον διεθνή γκολκίπερ, που είχε βγει έγκαιρα από την εστία του.



Στα επόμενα λεπτά ο Ατρόμητος ανέλαβε τα ηνία της αναμέτρησης, αλλά ο Παναθηναϊκός ήταν αυτός που δημιούργησε δύο ευκαιρίες, αλλά στο 39’ και στο 45’+1’ οι Δώνης και Μουνιέ δεν εκμεταλλεύτηκαν τις σέντρες του Κάτσε, σημαδεύοντας εκτός εστίας.



Το δεύτερο ημίχρονο αποτέλεσε μια διαφορετική ιστορία ειδικότερα στο πρώτο δεκάλεπτο της επανέναρξης, αφού ο Ατρόμητος έχασε κλασικές ευκαιρίες, με τον Βλαχοδήμο να παρουσιάζεται ανίκητος, σε μία από τις καλύτερες εμφανίσεις του με τη φανέλα των «πρασίνων».



Στο 46’ ο Ντιγκινί έκανε το σουτ, αλλά ο γκολκίπερ του Παναθηναϊκού μπλόκαρε ενώ στο 52’ έκανε ίσως την καλύτερη επέμβαση του στο ματς. Ο Ουάρντα κινήθηκε πολύ ωραία μέσα στην περιοχή, έκανε το σουτ στην κλειστή γωνία του ομογενή τερματοφύλακα, αλλά εκείνος με εκπληκτική αντίδραση έδιωξε σε κόρνερ.



Η τιμωρία για τις χαμένες ευκαιρίες του Ατρόμητου ήρθε στο 57’… Ο Μάντσον πήγε να διώξει την μπάλα από την περιοχή της ομάδας του, αλλά δεν είδε τον Κουρμπέλη και τον κλώτσησε άθελά του. Την εκτέλεση ανέλαβε ο Μουνιέ και άνοιξε το σκορ στο 58’, παρά την καλή προσπάθεια του Γιαννιώτη, που έπεσε στη σωστή γωνία.



Αυτή η εξέλιξη βοήθησε τον Παναθηναϊκό να φέρει το ματς στα μέτρα του, χαμηλώνοντας το ρυθμό και παίζοντας και με το χρόνο, αφού την ίδια στιγμή ο Ατρόμητος ανέβαζε ακόμα περισσότερο την πίεσή του.



Στο ματς πέρασε ο Μαρίνος Ουζουνίδης και τον Μυστακίδη αντί του Λουτσιάνο στο 64’ ώστε να βοηθήσει στην πίεση των αντίπαλων αμυντικών, αλλά και να για να βρει χώρους στις αντεπιθέσεις, παρ’ όλα αυτά ο νεαρός επιθετικός τα έκανε… θάλασσα. Στο 67’ είδε την πρώτη κίτρινη για φάουλ σε εναέρια διεκδίκηση με τον Χατζηισαΐα και στο 82’ έκανε θέατρο θέλοντας να κερδίσει πέναλτι, με αποτέλεσμα να αποβληθεί.



Παρ’ όλα αυτά, ο Ατρόμητος δεν μπόρεσε να βγάλει καθαρή ευκαιρία για γκολ, ενώ όλες τις σέντρες εξουδετέρωσε ο αλάνθαστος, Βλαχοδήμος. Κάπως έτσι, το «τριφύλλι» πέτυχε τη νίκη, δείχνοντας μέταλλο και ψυχή σε μια πολύ δύσκολη χρονική συγκυρία για την ομάδα.



Οι συνθέσεις των δύο ομάδων:



Παναθηναϊκός (Μαρίνος Ουζουνίδης): Βλαχοδήμος – Γιόχανσον, Κολοβέτσιος, Κουρμπέλης, Οικονόμου – Τζανδάρης, Κάτσε (76' Μολίνς) – Μουνιέ (84' Στάικος), Δώνης, Λουντ – Λουτσιάνο (64' Μυστακίδης).



Στον πάγκο: Διούδης, Μολίνς, Μυστακίδης, Αυλωνίτης, Στάικος, Χατζηγιοβάνης, Ευαγγέλου.



Ατρόμητος (Νταμίρ Κάναντι): Γιαννιώτης – Σάκιτς, Χατζηισαΐας, Καρασαλίδης, Γιαννούλης – Μάντσον, Μπουσουλάτζιτς (80' Κωτσόπουλος) – Μπρούνο (62' Ντάουντα), Βασιλακάκης (62' Ούμπιντες), Ουάρντα - Ντιγκινί



Στον πάγκο: Μίρκοβιτς, Κωτσόπουλος, Κιβρακίδης, Νάτσος, Κυριακίδης, Ούμπιντες, Ντάουντα



Το Live της αναμέτρησης από το sportfm.gr:





: Αλέξανδρος Κατσικογιάννης: Δημήτριος Τάτσης: Χρήστος Μπαλτάς: Αριστείδης Βάτσιος ON DEMAND: Όλα τα ρεπορτάζ στο επίσημο κανάλι του ΣΠΟΡ FM στο youtube